ข้อมูลสรุป (Executive Summary)

-   บริษัท ซีพีอาร์ โกมุ อินดัสเตรียล จำกัด (มหาชน) (“CGI” หรือ “บริษัทฯ”)
    ก่อตั้งเป็นบริษัทจำกัด เมื่อวันที่ 4 ธันวาคม 2539 โดยตระกูลวณิชวิศิษฐ์กุล
    เพื่อประกอบธุรกิจผลิตและจำหน่ายผลิตภัณฑ์ยางและยางติดเหล็กที่เป็นส่วนประกอบของรถยนต์และรถจักรยานยนต์ให้กับบริษัทผู้ประกอบรถยนต์และรถจักรยานยนต์
    (“Original Equipment Manufacture: OEM”)
    ทั้งในตลาดภายในประเทศและตลาดต่างประเทศ ตั้งอยู่เลขที่ 78 หมู่ 2 ถนนพหลโยธิน
    (กิโลเมตรที่ 77.5) ตำบลสนับทึบ อำเภอวังน้อย จังหวัดพระนครศรีอยุธยา บริษัทฯ
    มีโรงงานทั้งหมด 4 โรงงาน (โรงงานที่ 5 อยู่ระหว่างการก่อสร้าง) ในปัจจุบันบริษัทฯ
    มีกำลังการผลิตในส่วน Mixing เท่ากับ 4,368 ตันต่อปี
    และมีกำลังการผลิตชิ้นส่วนยางและยางติดเหล็กเท่ากับ 42.73 ล้านชิ้นต่อปี

-   บริษัทฯ มีบริษัทย่อย 2 บริษัท ได้แก่

-   บริษัท ซีจีไอ เมททัล อินดัสเตรียล จำกัด (“CMI”) โดยบริษัทฯ ถือหุ้นร้อยละ 70
    ดำเนินธุรกิจปั๊มเหล็กเพื่อจำหน่ายเป็นวัตถุดิบให้แก่บริษัทฯ เป็นหลัก
    โดยเริ่มก่อตั้งเมื่อเดือนกุมภาพันธ์ 2547 ปัจจุบันสามารถผลิตเหล็กปั๊มได้ 2.05 ล้าน Stroke
    ต่อปี

-   บริษัท ยูชอน ไพพ์ (ไทยแลนด์) จำกัด (“YPT”) โดยบริษัทฯ ถือหุ้นร้อยละ 80.40
    ดำเนินธุรกิจรีดท่อเหล็กเพื่อจำหน่ายเป็นวัตถุดิบให้แก่บริษัทฯ เป็นหลัก
    โดยเริ่มก่อตั้งเมื่อเดือนธันวาคม 2547

-   บริษัทฯ
    เป็นผู้ผลิตชิ้นส่วนยางและยางติดเหล็กเพียงรายเดียวในประเทศไทยที่ได้รับการถ่ายทอดเทคโนโลยีการผลิตและสูตรการผลิตชิ้นส่วนยางจาก
    Kinugawa Rubber Industrial ประเทศญี่ปุ่น ซึ่งเป็นบริษัทในกลุ่มของ Nissan Motor
    Group และเป็นบริษัทผู้ผลิตชิ้นส่วนยางรายใหญ่ให้กับรถยนต์นิสสันในประเทศญี่ปุ่นด้วย
    ชิ้นส่วนยางและยางติดเหล็กที่บริษัทฯ ผลิตจะจำหน่ายทั้งภายในประเทศและต่างประเทศ
    สำหรับตลาดภายในประเทศจะจำหน่ายให้กับผู้ประกอบการรถยนต์นิสสันเป็นหลัก
    และจำหน่ายให้กับผู้ประกอบการรถยนต์และรถจักรยานยนต์รายอื่น ได้แก่ ฟอร์ด, มาสด้า,
    มิตซูบิชิ, ไทยรุ่งยูเนี่ยนคาร์, ยามาฮ่า และซูซูกิ สำหรับตลาดต่างประเทศนั้น บริษัทฯ
    จะจำหน่ายให้กับ Kinugawa Rubber Industrial
    ในประเทศญี่ปุ่นเพื่อนำไปส่งให้กับโรงงานประกอบรถยนต์ในต่างประเทศ
    ตามข้อตกลงในสัญญาการถ่ายทอดเทคโนโลยี จากตัวเลขล่าสุดในปี 2548
    สัดส่วนการจำหน่ายสินค้า OEM ภายในประเทศ และต่างประเทศคิดเป็นจำนวนร้อยละ 70.25
    และ 29.75 ตามลำดับ นอกเหนือจากนั้นเป็นการจำหน่ายชิ้นส่วนยางสำหรับร้านอะไหล่
    ศูนย์บริการและอู่ซ่อมรถยนต์ (“Replacement Equipment Manufacturers: REM”)
    และชิ้นส่วนยางที่เป็นส่วนประกอบของผลิตภัณฑ์ประเภทอื่น เช่น ตู้เย็น เครื่องสุขภัณฑ์ เป็นต้น

-   บริษัทฯ
    มีเป้าหมายที่จะเป็นผู้นำในอุตสาหกรรมการผลิตและจำหน่ายผลิตภัณฑ์ยางและยางติดเหล็กแก่ผู้ผลิตสินค้าต้นแบบ
    (Original Equipment Manufacturer: OEM) ประเภทรถยนต์และรถจักรยานยนต์
    ทั้งในตลาดภายในประเทศ และตลาดต่างประเทศ และมีเป้าหมายที่จะขยายตลาดให้กว้างขึ้น
    และขยายการผลิตผลิตภัณฑ์ยางและยางติดเหล็กให้แก่บริษัทผู้ประกอบรถยนต์ยี่ห้ออื่นนอกเหนือจากรถยนต์นิสสัน

-   บริษัทฯ มีผลการดำเนินงานที่เป็นกำไรเรื่อยมาตั้งแต่ปี 2542 จนถึงปัจจุบัน (ปี 2548)
    และมีกำไรเพิ่มขึ้นอย่างต่อเนื่อง ยกเว้นในปี 2548 ที่อัตรากำไรสุทธิลดลงเล็กน้อยประมาณ
    1.8% โดยมีสาเหตุจากการเพิ่มสูงขึ้นของราคายางธรรมชาติถึงร้อยละ 16
    ผลการดำเนินงานที่ดีเป็นผลจากการเติบโตของอุตสาหกรรมยานยนต์ที่มีอัตราการเติบโตอย่างต่อเนื่อง
    ผลจากการย้ายฐานการผลิตของบริษัทผู้ผลิตรถยนต์จากประเทศญี่ปุ่นเข้ามาในประเทศไทย
    เพื่อให้ประเทศไทยเป็นแหล่งผลิตและส่งออกรถยนต์ของเอเชีย
    โดยเฉพาะอย่างยิ่งการส่งออกรถปิคอัพ
    ซึ่งการเปลี่ยนแปลงดังกล่าวส่งผลให้อุตสาหกรรมชิ้นส่วนประกอบรถยนต์เติบโตอย่างมากตามไปด้วย

  ณ วันที่ 31 ธันวาคม 2548 บริษัทฯ มีสินทรัพย์รวม เป็นจำนวนเงิน 526.59 ล้านบาท
  เพิ่มขึ้นมากถึง 166.04 ล้านบาท หรือคิดเป็นร้อยละ 46.05
  โดยเป็นการเพิ่มขึ้นของทั้งสินทรัพย์หมุนเวียนและสินทรัพย์ไม่หมุนเวียน
  ในส่วนของสินทรัพย์ไม่หมุนเวียน เป็นการเพิ่มขึ้นของที่ดิน อาคารและอุปกรณ์ จำนวนเงิน 90.18
  ล้านบาท โดยในระหว่างปี บริษัทได้ซื้อที่ดินเพื่อเตรียมการขยายโรงงาน
  และได้ก่อสร้างโรงงานเพิ่มขึ้นอีก เพื่อให้บริษัทยูชอน ไพพ์ (ไทยแลนด์) จำกัด ซึ่งเป็นบริษัทลูก
  ได้เช่าเพื่อดำเนินงาน นอกจากนี้ได้ซื้อเครื่องจักรเพิ่มขึ้นเป็นจำนวนมากเพื่อขยายกำลังการผลิต
  ส่วนหนี้สินรวมของบริษัทฯ ในปี 2548 เท่ากับ 188.35 ล้านบาท เพิ่มขึ้น 32.8 ล้านบาท
  คิดเป็นร้อยละ 21.08 ส่วนของผู้ถือหุ้นของบริษัทฯ นอกจากการขายหุ้นเพิ่มทุนในตลาดหลักทรัพย์ฯ
  ทำให้มีทุนเพิ่มขึ้น 55 ล้านบาท และมีส่วนเกินทุน จำนวนเงิน 55.82 ล้านบาท บริษัทฯ
  มีกำไรสะสมสิ้นปี 2548 จำนวน 60.26 ล้านบาท โดยในระหว่างปี บริษัทฯ
  ได้ทำการจ่ายเงินปันผลจากผลกำไรสะสม เป็นจำนวนเงินถึง 41.79 ล้านบาท

  คณะกรรมการบริษัทฯ ได้มีมติที่ประชุมคณะกรรมการครั้งที่ 1/2549 ในวันที่ 18 กุมภาพันธ์ 2549
  อนุมัติให้มีการจ่ายเงินปันผลให้กับผู้ถือหุ้นของบริษัทฯ ในอัตราหุ้นละ 0.13 บาท
  คิดเป็นเงินปันผลรวมทั้งสิ้น 25,870,000.00 บาท
  โดยได้ประกาศจ่ายเงินปันผลระหว่างกาลงวดครึ่งปีแรกของปี 2548 ในอัตราหุ้นละ 0.09 บาท
  เป็นจำนวนเงิน 17,910,000 บาท ให้แก่ผู้ถือหุ้นของบริษัท เมื่อวันที่ 6 กันยายน 2548

  และกำหนดจ่ายเงินปันผล อีกหุ้นละ 0.04 บาท เป็น จำนวนเงิน 7,960,000 บาท
  ให้แก่ผู้ถือหุ้นของบริษัท ซึ่งปรากฏชื่อตามสมุดทะเบียนผู้ถือหุ้น ณ
  วันปิดทะเบียนพักการโอนหุ้นในวันที่ 17 พฤษภาคม 2549 โดยกำหนดจ่ายเงินปันผลในวันที่ 26
  พฤษภาคม 2549